Od Jennifer L. Scottovej vyšlo

Lekcie madam Chic

Jennifer L. Scott

AT HOME WITH MADAME CHIC

Copyright © 2014 by Jennifer L. Scott

Text illustrations © 2014 by Virginia Johnson/Illustrations Division

Jacket design © 2015 by Emil Křižka

Translation © 2015 by Tatiana Langová

Slovak edition © 2015 by Ikar

ISBN 978-80-551-4356-9

Venujem Garymu

a

Sonii Evansovcom

Doma

s

MADAM

CHIC

Úvod

Čo je šik?

Čo je šik? Šik je pocit. Je to stav mysle, spôsob žitia a bytia. Všetci stretávame šik ľudí. Sú elegantne oblečení a vyzerajú, akoby veľmi dobre poznali svoj osobný štýl. No ide o oveľa viac než len o ich oblečenie, však? Na šik ľuďoch je čosi záhadné. Akoby boli s čímsi spokojní... nedokážeme však prísť na príčinu. Sú nenútene elegantní, ich šarm, s ktorým zvládajú deň, vyzerá ako úplne prirodzený.

Pri pohľade na týchto šik ľudí vás možno zaujíma, či majú obývačku zapratanú zbytočnosťami, alebo úporne vymýšľajú, čo pripraviť každý večer na šiestu na jedenie. Chceli by ste vedieť, či umývačku riadu vyprázdňujú s rovnakou nevôľou ako vy. Dočerta, pozrite na tú manikúru. Umývajú vôbec tieto šik osoby riad?

Nuž, niektoré pravdepodobne nie. Ale čo my ostatní? Byť šik nemá nič spoločné s peniazmi. Nie všetci šik ľudia sú bohatí a nie všetci bohatí ľudia sú šik. Možno ste to postrehli v televíznej reality šou. Možno ste videli bohatú ženu s dokonalým účesom v najnovšom značkovom oblečení. Vlastní veľký dom, športiak a čarovný prútik – povesť. Vďaka kombinácii negatívneho postoja, neistoty a nevhodného správania sa z nej stala, ako sa hovorí, chodiaca katastrofa. Uvedený typ osoby nemá ten povestný je ne sais quoi šik či šarm. Čaká ju ešte veľa vnútornej práce.

Byť šik nesúvisí s veľkosťou vášho bankového konta. Nemá nič spoločné s tým, kde bývate. Nemá nič spoločné s vaším zamestnaním alebo osobou, ktorá je vaším manželom. Nemá nič spoločné ani s autom, ktorým jazdíte, ani so značkami na vašom oblečení. Šik je stav bytia. A je to čosi, čo môže pestovať každý. Áno, každý.

Aj vy dokážete byť šik. Môžete viesť nádherný, produktívny a vášnivý život. Svojím dňom môžete prejsť plynule a ladne a vyzerať pritom naozaj dobre. Ani vás neobíde šťastie, hoci všetko nie je presne také, ako ste si predstavovali. Ak ste si zvykli na chaotický, neorganizovaný a vôbec nie šik život, netrápte sa. Nemusí to byť vaša realita.

Vo svojej prvej knihe Lekcie madam Chic: 20 tajomstiev štýlu, ktoré som odhalila v Paríži som predstavila madam Chic a jej úžasnú parížsku rodinu. Rúško tajomstva pekného a trendového bývania, ktoré som odokryla v rodine Chic, mi do života zasialo semienka inšpirácie a ukázalo úplne nový svet.

Po šťastných, bezstarostných dňoch študentky v Paríži som sa presťahovala naspäť do Ameriky a napokon sa ocitla vo vlastnom domove a s rodinou, o ktorú som sa mala starať. Túžila som pokračovať v elegantnom spôsobe života, aký som spoznala v Paríži, a stať sa vlastnou verziou madam Chic. Každodenný život doma v Kalifornii však už viac nebol idylický. Bol chaotický. Čo by madam Chic povedala, keby videla moju spálňu, našu obývačku alebo zadné sedadlo v mojom aute? Chcela som sa dostať k jadru toho, čo znamená dobre žiť, keď máte rodinu, domov a život prepchatý povinnosťami. Bez svojej usmerňujúcej múdrej radkyne som sa však musela spoľahnúť na seba. A dovoľte mi povedať, že to veru nebolo šik.

Možno sa nazdávate, že byť šik nemá nič spoločné s tými najbezvýznamnejšími a najobyčajnejšími okamihmi dňa, ako sú príprava jedla, vyberanie riadu z umývačky a platenie účtov. Práve naopak, tajomstvom je, že tieto okamihy nie sú bezvýznamné. Au contraire. Sú veľmi dôležité. A je to pravda. Ak zmeníte postoj k príprave omáčky na cestoviny alebo voľbe šiat na nasledujúci deň, k skladaniu bielizne, prestieraniu stola alebo vybavovaniu pošty, úplne zmeníte svoj život. Ukážem vám, ako v týchto zdanlivo všedných povinnostiach nájdete potešenie, ako celú túto nervóznu a chaotickú energiu premeníte na uspokojivú, príjemnú a radostnú. Keď si na začiatku vytvoríte plán a získate rutinu, ktorá sa stane druhou prirodzenosťou, vaša domácnosť bude fungovať hladšie. Táto duševná pohoda vás bude sprevádzať po zvyšok dňa, kamkoľvek pôjdete, a bez ohľadu na to, ako ďaleko od domova sa ocitnete.

Váš domov je mikrokozmos okolitého sveta. Čím viac budete uplatňovať správny spôsob života doma, tým prirodzenejšie bude pre vás prenášať tieto zvyky do skutočného sveta a tým bližšie budete k madam Chic vo vás samej. Ak budete mať bezproblémovo bežiacu domácnosť, na každého zapôsobíte dojmom nenútenosti. Miniete menej negatívnej energie znepokojovaním sa pre to, kde ste položili kľúče, čo pripraviť na obed, alebo ako, preboha, upratať všetok neporiadok v obývačke.

Váš postoj sa posunie. Bude na vás čosi tajuplné a záhadné, čo iní ľudia nedokážu celkom pochopiť. Táto kvalita či vlastnosť je ne sais quoi je šik.

Čo znamená je ne sais quoi?

Je ne sais quoi. To „určité niečo“. Tento výraz sme počuli vari všetci. Charakterizuje ľudí, ktorí skrátka majú „to“. Ale čo je vlastne „to“? A ako ho možno získať? Znamená je ne sais quoi byť štíhla? Znamená mať perfektný lesklý nádych vlasov? Môžete si je ne sais quoi kúpiť? A ak si kúpim najtrendovejšie šaty tohtoročnej sezóny, získam tým je ne sais quoi? Odpoveďou na všetky tieto otázky je nie. Pretože je ne sais quoi nie je hmatateľné. Nie je to niečo zvonka, ale vnútri. Marianne Williamsonová v knihe Návrat k láske opisuje charizmu ako „iskru v ľuďoch, ktorú nemožno kúpiť za peniaze. Ako neviditeľnú energiu s viditeľnými účinkami“. Charizma, o ktorej hovorí, je súčasťou onoho je ne sais quoi. Je to iskra – magnetizmus –, ktorá určitej osobe dodáva tajuplnosť.

A je tu ďalšie tajomstvo, ktoré vám nikto neprezradí. Že je ne sais quoi vyviera z vnútornej rovnováhy. Znamená to mať vnútorný pokoj, zatiaľ čo utierate riad. Znamená to mať vnútorný mier, kým si vyberáte, čo si oblečiete, alebo kým ste na prechádzke so psom.

Znamená to mať vnútorný pokoj, keď ste uprostred ťažkého a nepríjemného rozhovoru, usilujete sa dodržať stanovený termín v práci, vlečiete nákup hore schodmi alebo o piatej poobede uviaznete v dopravnej zápche. Šik ľudia majú je ne sais quoi a to „určité niečo“ je vnútorný pokoj.

Vnútorný pokoj by mal byť naším stálym cieľom. Potom budeme schopné zvládnuť deň bez ohľadu na to, čo sa okolo nás deje. Ak ho raz nadobudneme, už ho nenarušia také maličkosti, ako je nekvalitný cement od dodávateľa alebo defekt na pneumatike. Vnútorný pokoj nás udrží v prítomnosti a pomôže zachovať si zmysel pre správnu mieru. Ľudia sa budú čudovať, ako sa nám darí tak elegantne zdolávať život. Budú premýšľať o tom „určitom niečom“ na nás, ktorému vôbec, ale vôbec nemôžu prísť na kĺb. Náš vnútorný pokoj bude fascinujúci a bude k nám priťahovať iných.

Ako, preboha, si však možno pestovať vnútorný pokoj, keď cestoviny vykypeli, bábätku sa prerezávajú zúbky, náš drobček má záchvat zlosti a pes nám práve označkoval závesy? Vlastne nemáme inú voľbu, len byť šik. Môžeme sa oddať hnevu a zúfalstvu, kam nás to však v skutočnosti napokon privedie? Alebo môžeme zachovať pokoj. Môžeme sa nadýchnuť. Môžeme sa zaoberať vždy len jednou záležitosťou a nepripustiť, aby nás niečo – akokoľvek naliehavé – naplnilo znepokojením či úzkosťou. Ak sa to zdá nemožné, pozrime sa na ďalšie slovné spojenie, ktoré sa pri charakterizovaní šik ľudí často používa.

Čo znamená bien dans sa peau?

Bien dans sa peau sa prekladá ako „dobre vo svojej koži“. Ľudia, ktorí sa cítia bien dans leur peau, nepociťujú vnútorný nepokoj, netrpia ustavičnými neurózami ovládajúcimi ich život. Nerobia si večne ťažkú hlavu z toho, či niečo povedali, alebo urobili správne. Nepokúšajú sa stále niekomu vyhovieť a byť všetkým pre každého. Sú spokojní s tým, kým sú. Vedia sa zabaviť. Vážia si sami seba. Aj to je vnútorný pokoj.

Namiesto otvárania šatníka a vedenia neurotického dialógu o tom, ako potrebujete zhodiť aspoň sedem kíl, aby ste v nejakom oblečení vyzerali dobre, cítite sa bien dans ta peau. Viete, že ste práve teraz krásna, a tak si vytiahnete krásny outfit a nosíte ho. Ak sa cítite bien dans ta peau, umývanie riadu nie je protivné a pod vašu úroveň. Je to dôležitá a hodnotná práca. Vychutnávate si tento proces. Ak sa cítite bien dans ta peau, váš finančný život je dôležitý, a tak načas platíte účty a zakladáte si potvrdenky (a nesužujete sa pri tom finančnými problémami). Ak sa cítite bien dans ta peau, pri spore s manželom nestratíte nervy. Ak je ne sais quoi znamená vnútorný pokoj, potom cítiť sa bien dans sa peau je najprv jeho dosiahnutie. Konečne už môžeme definovať tú nepostihnuteľnú vlastnosť byť šik. Ako ju však získame? Na začiatok potrebujeme dve veci: zvedavosť a nadšenie. A potom sa musíme stať znalkyňou vlastného života.

Kto je znalec?

Slovník definuje znalca ako „odborníka z hľadiska chuti, vkusu, niekoho, kto vie niečo posúdiť ako odborník, zo skúsenosti“. Napríklad niekto môže byť znalcom hudby alebo vína. Ja sa rada považujem za znalkyňu života. Prvýkrát som tento výraz zachytila v menej známej zbierke detektívnych poviedok od Agathy Christie s názvom Záhadný pán Quin. Hlavná postava pán Satterthwaite je opísaná ako znalec. Pestuje si vybraný vkus vo všetkom od jedla po oblečenie. Je aj zanieteným pozorovateľom iných a zabáva sa zisťovaním, čo ľudí motivuje. A práve tam som získala inšpiráciu na pomenovanie svojho blogu The Daily Connoisseur. Ak sa napríklad niekto môže stať nadšencom všetkého, čo sa týka vína, a vie oceniť a vychutnať jeho rôzne odrody, prečo túto filozofiu neaplikovať na všetko, čo robíme cez deň?

Byť madam Chic znamená byť znalkyňou vlastného života. Oduševniť sa pre to, čo je obyčajné a všedné, a vedieť to oceniť. Tešiť sa zo všetkého, čo robíme. Znamená to nazerať na každodenný život ako na férovú výzvu a za každú cenu sa snažiť, aby fungoval v náš prospech. Nadšenie je kľúčom k tomu, čo je v každodennom živote šik. Staneme sa znalkyňami nášho rodinného života, našej domácnosti. Tento férový prístup, túto zvedavosť, túto vervu budeme uplatňovať na ranné vstávanie, ukladanie sa do postele v noci a na všetko, čo sa medzitým prihodí.

Myslíte to vážne?

Na ceste stať sa vlastnou madam Chic sa rozhodnete vykonať menší prieskum. Zaobstaráte si niekoľko kníh o štýle a kráse. Prečítate si ich a vyskúšate zaviazať si šál či šatku určitým spôsobom, na raňajky zjesť určité jedlo alebo investovať do pár nadčasových kvalitných kúskov oblečenia. Možno si dáte upraviť vzhľad, zafarbíte vlasy a nájdete správny odtieň rúžu ladiaci so šálom. To všetko môže byť zábavné. Áno, môžete vyzerať senzačne. Ste však úplne spokojná? Ste šik?

Dobre, potom si azda dáte do poriadku domáci život. Nemá zmysel vyzerať šik, ak je vaša domácnosť hotová pohroma. Prečítate si knihy o dizajne a rozhodnete sa pre vlastnú estetiku interiérového riešenia. Pôjdete na nákup a zmodernizujete nábytok. Vymaľujete steny. Budete vyzerať šik a bývať v šik dome. Čosi však chýba. Teraz váš nádherný vynovený domov rozhádžu vždy poobede malé deti a vy sa začnete cítiť bezmocná. Manžel vám ide na nervy, lebo vôbec nechápe, prečo je dôležité, aby malé ozdobné vankúše ostali na pohovke. Cítite sa zdrvená, pretože musíte vymyslieť, čo pripraviť na obed, a na konci dňa ste taká unavená, že nemáte ani len pomyslenia na upratanie svojho vôbec nie šik domu. Alebo vlastných myšlienok.

Cítite sa absolútne stratená v mori beznádeje. Jedno odpoludnie máte pol hodiny voľno, nuž si idete kúpiť nový rúž alebo topánky v nádeji, že sa takto budete cítiť lepšie. Dočasne áno, ale toto vzrušenie netrvá dlho. Doma sa cítite taká nenaplnená. Na Facebooku vidíte, ako vaše priateľky s dynamicky rozbehnutou kariérou vedú vzrušujúci spoločenský život a stále sa s kýmsi stretávajú, a potom pomyslíte na ten neporiadok všade navôkol. Takto ste si to nepredstavovali. Čistiť a upratovať celý deň? Ustavične vyjednávať s deckami? Polemizovať s manželom? Kiež by ste sa aspoň na jedno popoludnie dokázali preniesť do Paríža, kde by ste mohli byť niekým iným. Mohli by ste byť tou šik ženou sediacou v kaviarničke a pokojne si vychutnávajúcou život.

Práve teraz je však realita iná. Začne vás napĺňať hnev, ba až zlosť. Spravili ste všetko, čo malo zabrať! Investovali ste do výzoru. Máte tú najmodernejšiu kabelku. Máte dokonalý lesklý nádych vlasov. Kúpili ste si nové ozdobné vankúšiky na pohovku, ktoré mali dať vašej obývačke určitý farebný podtón. V čom je teda problém? Prečo sa necítite šik?

Potom sa začnete nazdávať, že tento problém možno vychádza z vnútra. Zoženiete teda množstvo kníh o osobnom rozvoji. Rady v týchto knihách vás ohromia. Začnete čítať o zameraní na prítomný okamih, ako sa usilovať nevyhovieť každému, ako si nebrať veci osobne. Začnete sa učiť o meditácii, vnútornom mieri, vďačnosti a o zákone príťažlivosti. To všetko vás priťahuje. Keď tieto knihy čítate, sú maximálne zrozumiteľné. Ale potom ich odložíte a všetko vám vypadne z hlavy. Ako sa môžete stať duchovnou, keď sa pokúšate prinútiť deti, aby pomohli v čase upratovania, a nepočúvajú vás (zasa!)? Ako môžete ostať v prítomnom okamihu, keď by ste radšej boli všade inde, len nie v práčovni pri skladaní uterákov? Viete, že vďačnosť by ste mali prejavovať každý deň, ale niekedy je to ťažké, najmä keď máte pocit, akoby vám rodina z tohto maličkého domu už vyrástla a vy si nemôžete dovoliť presťahovať sa do väčšieho priestoru.

Ojój, je na tom ukrutne veľa práce. Začnete uvažovať, či pri úsilí o zušľachťovanie vnútorného pokoja má význam niečo také ako lesk na pery a šály. Je štýl vôbec dôležitý? Už viac nebudete vychádzať každému v ústrety, v poriadku. Prečo sa teda musíte vyparádiť, aby ste na ľudí zapôsobili? Chápete, že sa potrebujete zbaviť každého haraburdia (čítate knihu o feng šuej), ale ako začať s riešením tohto problému bez toho, aby vás zastavil pocit hrôzy? Je možné zvládnuť deň tak, aby sa vám neprotivila veľká časť toho, čo musíte robiť?

Ak ste to ešte neuhádli, píšem o sebe. Sú to otázky, ktoré som si pri mnohých príležitostiach kládla sama sebe. Tiež si však trúfnem tvrdiť, že sa môžete spoľahnúť na veľa z toho, čo poviem. Knihy o štýle vám poskytnú mnoho nápadov o kráse a móde. Knihy o domácnosti vám povedia, ako svoj domov zorganizovať a skrášliť. Knihy o osobnom rozvoji vám poradia, ako meditovať a odstrániť vnútorný nepokoj. Ako však, preboha, matka troch detí v domácnosti alebo žena s osemhodinovým pracovným dňom dochádzajúca do poriadne vzdialeného zamestnania včlení tieto nápady do reálneho každodenného života plného chaosu? Ako zariadiť, aby tieto koncepcie stáli na jej strane? Ako na sebe pracovať zvnútra, vyzerať krásna navonok a ladne prechádzať celým dlhým dňom pred upratovaním, zamestnaním, plnením si rodičovských povinností a varením a zároveň neprísť o samu seba? Ako dokázať nielen zvládnuť to, ale aj prospievať z toho?

Táto kniha vás cez túto priepasť premostí. O zdanlivo povrchných predmetoch, napríklad o výbere oblečenia na nasledujúci deň, sa bude hovoriť spolu s hlbšími témami, ako sú vnútorný pokoj a všímavosť. Meditovanie sa bude preberať popri radách, ako naložiť so zbytočnosťami. Pretože všetko ide ruka v ruke. To je život a my ho nesmieme iba prežívať, ale aj sláviť. Úplne celý. Je v poriadku vzrušene vyskúšať nový recept na koláč a vytiahnuť svoj najlepší obrus. Je v poriadku starať sa o to, ako každý deň vyzeráme, a nádherne sa upraviť. Pretože to všetko je oslava života. Čím viac si to uvedomíme, tým viac vnútorného pokoja nájdeme, tým viac budeme prežívať prítomný okamih, tým viac sme naplnené úctou k životu: s vďačnosťou, láskou a zanietením pre všetko, čo robíme. Nachádzanie jedinečnosti v každom aspekte nášho dňa sa začína doma. Práve preto sa triky na to, ako dostať členov rodiny k obedňajšiemu stolu, na niektorej strane môžu nachádzať spolu s cvičeniami na rozvíjanie vnútorného pokoja, lebo, ako vidíte, všetko ide ruka v ruke.

Madam Chic reinkarnovaná

Keď som bývala u madam Chic v Paríži, vždy na mňa zapôsobilo, že každý deň bola upravená a vyrovnaná. Akoby si nič na jej výzore nevyžadovalo veľa starostlivosti. Štýl mala vlastný od tmavohnedého parížskeho mikáda cez sukne do áčka po lodičky s nízkym podpätkom. Nebolo voľného dňa, keď by behala okolo domu v teplákoch a s neupravenými vlasmi. Každý deň bol pre ňu meditáciou o kráse – od spôsobu, ako zladila outfit, po spôsob, ako varila obed. Nadobudla som dojem, že vždy bola takáto. Ktovie, či to bola pravda, ale vo svojej vlastnej koži a so svojou rutinou bola taká spokojná, že jej elegancia bola nenútená a samozrejmá.

Ako vieme, madam Chic bola majsterkou v pestovaní svojej tajomnosti. Jednoducho to, čo robila, robila bez vysvetľovania (a vyzerala pritom veľmi spokojná!). Ja, naivná univerzitná študentka, som s ňou bývala a nevenovala pozornosť práve tomu, ako elegantne a štýlovo viedla svoju domácnosť. Vtedy som sa viac zaujímala o to, aké parížske super miesto navštívim s priateľmi najbližšie. Chápete teda, prečo sa o desať rokov neskôr pokúšam osviežiť si pamäť a pochopiť, ako na toto všetko stačila.

Spomenula som si, ako sa zobudila skôr než ostatní členovia rodiny a pripravila raňajky. Prala každý týždeň v ten istý deň a v upratovaní mala systém, od ktorého sa iba zriedka odchýlila. Viem, že rada nakupovala čerstvé potraviny, a na tieto každodenné vychádzky hľadela ako na zaradenie cvičenia do svojho života. Viem, že kuchyňu nikdy nenechala v neporiadku, a keď nejakú úlohu začala, vždy ju aj dokončila. Čím však dokázala motivovať samu seba? Z práce vykonávanej doma nikdy nevyzerala zatrpknutá. Naozaj sa zdalo, že ju baví.

V čom sa však moje skúsenosti mladej matky v Kalifornii odlišovali od skúseností madam Chic? Nie všetko, čo fungovalo u nej, by fungovalo u mňa a naopak. Napríklad vecná madam Chic by pravdepodobne môj rozhovor o meditácii a feng šuej odbila (hoci madam Bohemienne nepochybne nie). Navyše aj s mojimi nedávno osvojenými parížskymi formalitami som v jadre stále kalifornské dievča. Ako by som do svojho amerického životného štýlu mohla preniesť to, čo som tak veľmi milovala na európskych zážitkoch a skúsenostiach?

O mojej hrboľatej ceste k dobrému spôsobu života matky v domácnosti a zároveň matky pracujúcej doma sa oveľa viac dozviete prostredníctvom anekdot v tejto knihe. Zistila som, že štýlové aspekty gracióznosti zavadia len o povrch toho, čo znamená prospievať. Zistila som, že ktokoľvek môže dobre žiť, dokonca aj matky v domácnosti zavalené prácou. Šik vychádza zvnútra, pokračuje doma, potom po celý deň ide s vami, pričom sa dotkne ľudí, ktorých stretnete, a váš život obohatí tými najúžasnejšími a najprekvapujúcejšími spôsobmi.

Kniha je rozdelená na dve časti: Chez vous a Les routines de la journée. V časti Chez vous preskúmame, ako dať váš domov do poriadku a ako ho opäť milovať. Táto prvá časť predstavuje úplne odlišný prístup k organizovaniu a odstraňovaniu zbytočností a do celého procesu vnáša radosť a pokoj. Rieši myšlienkové bloky, postoje a základné dôvody, prečo naše domácnosti nie sú v poriadku.

Druhá časť knihy Les routines de la journée je rozdelená do troch kapitol: Radosti rána, Radosti odpoludnia a Radosti večera. Tu sa dostávame k podrobnostiam, z ktorých sa skladá deň každej z nás, k podrobnostiam, o ktorých nikto nehovorí, ale ktoré majú v skutočnosti nesmierny význam a dôležitosť. Táto časť zahŕňa všetko od momentu, keď sa ráno zobudíme, po to, ako už večer vopred naplánujeme raňajky. Tieto detaily vám deň dokážu zmeniť z otravného na príjemný.

Kniha ponúka množstvo odporúčaní. Možno využijete všetky rady alebo len niektoré z nich. Každý deň nerobím všetko, čo je tu uvedené, ale keď nastane nejaký problémový okamih, nápady v tejto knihe použijem ako skrinku na náradie. Každodenný život dokáže byť chaotický a veru aj ťažký. Nie ste však sama a nemusíte ho pretrpieť. Vlastne si ho môžete vychutnať. Úplne celý. Všetku skvelú chaotickosť života – existenciu každého zážitku.

Ste pripravená vydať sa na túto cestu? S potešením ju teda nastúpme.

1. časť

CHEZ  VOUS

Table of Contents

Start

Úvod

1. časť CHEZ VOUS